遊五松山觀李太白祠堂
作者：李綱
朝代：宋

paragraphs: 大江東南流，鼓柁江水上。
薄遊五松山，獲見謫仙像。
嗚呼天寶間，治亂如反掌。
兵戈暗中原，豪傑多長往。
謫仙當此時，逸氣隘天壤。
脫身來江東，縹渺青霞賞。
作詩幾千篇，醉筆籠萬象。
迄今有遺祠，識者共瞻仰。
嗟予豈後裔，愚拙誰復尚。
珥筆玉殿螭，謫官閩嶺瘴。
荷恩許生還，冒險理歸槳。
於焉覿仙風，足以慰遐想。
願言繼清芬，何由揖英爽。